Ekologiya va turizm sohalarida aholi talablariga tezkor javob bera oladigan boshqaruv tizimini yaratish chora-tadbirlari toʻgʻrisida
(decree, 2025-11-18)

Ekologiya, atrof-muhitni muhofaza qilish va turizm sohalarida belgilangan vazifalarni tezkor hamda yangi yondashuv asosida sifatli tashkil etish, shuningdek, mazkur yoʻnalishdagi davlat boshqaruvi va nazorati tizimini takomillashtirish maqsadida qaror qilaman: 1. Quyidagilar: (a) Ekologiya, atrof-muhitni muhofaza qilish va iqlim oʻzgarishi vazirligi huzuridagi Turizm qoʻmitasi Oʻzbekiston Respublikasi Turizm qoʻmitasi sifatida qayta tashkil etilsin; (b) Ekologiya, atrof-muhitni muhofaza qilish va iqlim oʻzgarishi vazirligi Vazirlar Mahkamasi tizimidan chiqarilib, uning negizida amaldagi shtat birliklari saqlangan holda Ekologiya va iqlim oʻzgarishi milliy qoʻmitasi (keyingi oʻrinlarda — Ekologiya qoʻmitasi) tashkil etilsin. 2. Belgilansinki: (a) Ekologiya qoʻmitasi qulay ekologik holatni barqaror saqlash, atrof-muhitni muhofaza qilish, “Yashil makon” umummilliy loyihasini amalga oshirish, oʻrmonlarni koʻpaytirish, global iqlim oʻzgarishi oqibatlarini yumshatish va choʻllanishga qarshi kurashish sohalarida yagona davlat siyosati va nazoratini amalga oshirish boʻyicha vakolatli organ hisoblanadi; (b) Oʻzbekiston Respublikasi Prezidenti Administratsiyasi tashkiliy tuzilmasida 2 ta shtat birligidan iborat Oʻzbekiston Respublikasi Prezidentining ekologiya masalalari boʻyicha maslahatchisi boʻlinmasi tashkil etiladi; (v) Oʻrmon va yashil hududlarni koʻpaytirish, choʻllanishga qarshi kurashish agentligi, Gidrometeorologiya xizmati agentligi hamda Chiqindilarni boshqarish va sirkulyar iqtisodiyotni rivojlantirish agentligi oʻz faoliyatini Ekologiya qoʻmitasi huzurida davom ettiradi. 3. Belgilab qoʻyilsinki, Ekologiya, atrof-muhitni muhofaza qilish va iqlim oʻzgarishi vazirligining asosiy vazifalaridan tashqari, Ekologiya qoʻmitasi 1-ilovaga muvofiq quyidagi umummilliy loyihalarni amalga oshirish uchun masʼul hisoblanadi: (a) chiqindilarni qayta ishlash va ular bilan ishlash tizimini takomillashtirishga qaratilgan “Chiqindidan holi hudud” umummilliy loyihasi; (b) atmosfera havosi sifatini yaxshilashga qaratilgan “Toza havo” umummilliy loyihasi; (v) 2028-yilga qadar Qoraqalpogʻiston Respublikasi, viloyatlar va Toshkent shahrida qoʻshimcha ravishda jami maydoni 100 gektardan kam boʻlmagan botanika va dendrologiya bogʻlarini tashkil qilishga qaratilgan “Yashil makon” umummilliy loyihasi; (g) aholi orasida eko-odatlarni shakllantirish va ekologik hayot tarzini keng targʻib qilishga qaratilgan “Eko-madaniyat” umummilliy loyihasi; (d) bioxilma-xillikni kelajak avlod uchun asrashga qaratilgan “Bio meros” umummilliy loyihasi. 4. Ekologiya qoʻmitasi huzurida 15 nafargacha xorijiy va mahalliy ekspertlarni fuqaroviy-huquqiy shartnomalar asosida jalb qilgan holda ekologiya sohasidagi “Ekoloyihalar fabrikasi” (keyingi oʻrinlarda — Loyiha ofisi) tashkil etilsin. 5. Belgilansinki, 2026-yil 1-apreldan boshlab 2-ilovaga muvofiq ekologiya, atrof-muhitni muhofaza qilish va tabiatdan foydalanish sohasidagi qonunchilikni buzganlik uchun yuridik shaxslarga nisbatan moliyaviy sanksiyalarni qoʻllash tartibi joriy etiladi, bunda: (a) moliyaviy sanksiyalar pul undirish (jarimalar) tarzida faqat yuridik shaxslarga qoʻllanadi; (b) bir xil huquqbuzarlik uchun moliyaviy sanksiyalar qoʻllangan yuridik shaxslarning xodimlariga maʼmuriy jazo chorasini qoʻllashga yoʻl qoʻyilmaydi; (v) huquqbuzarlikning takroran sodir etilishiga yoʻl qoʻymaslik haqida ogohlantirish olish hamda jarimani toʻlash ekologiya, atrof-muhitni muhofaza qilish va tabiatdan foydalanish sohasidagi qonunchilikning buzilishiga yoʻl qoʻygan shaxsni Ekologiya qoʻmitasining qarorini (taqdimnomasini, koʻrsatmasini) bajarish yoki qonunchilikda nazarda tutilgan boshqa harakatlarni amalga oshirish majburiyatidan ozod etmaydi. 6. Quyidagilar negizida alohida yuridik shaxs boʻlmagan Ekologiya va iqlim oʻzgarishi milliy qoʻmitasining Davlat ekologik nazorat inspeksiyasi (Ekopolitsiya) (keyingi oʻrinlarda — Ekopolitsiya) tashkil etilsin: (a) Ekologiya, atrof-muhitni muhofaza qilish va iqlim oʻzgarishi vazirligining Davlat ekologik nazorat inspeksiyasi; (b) Qoraqalpogʻiston Respublikasi, Toshkent va Jizzax viloyatlaridagi tabiatni muhofaza qilish boʻyicha hududiy maxsus prokuraturalar; (v) Qoraqalpogʻiston Respublikasi, viloyatlar va Toshkent shahri prokuraturalarining ekologiya, atrof-muhitni muhofaza qilish va oʻrmon xoʻjaligi sohasidagi qonunchilik ijrosi ustidan nazorat yoʻnalishidagi boʻlinmalarining optimallashtiriladigan shtat birliklari. 7. Belgilansinki: (a) Qoraqalpogʻiston Respublikasi, viloyatlar va Toshkent shahri prokuraturalariga ekologiya, atrof-muhitni muhofaza qilish va oʻrmon xoʻjaligi sohasidagi qonunchilik ijrosi ustidan nazorat yoʻnalishida ajratilgan 40 ta shtat birligi Ekopolitsiyaga oʻtkaziladi; (b) Ekopolitsiya Ekologiya qoʻmitasining ekologik xavfsizlikni taʼminlash va bu boradagi huquqbuzarliklar profilaktikasi sohasida huquqni muhofaza qilishga doir ayrim vazifalarga ega boʻlgan maxsus boʻlinmasidir; (v) Ekologiya qoʻmitasi raisi bir vaqtning oʻzida Ekopolitsiya boshligʻi hisoblanadi; (g) Ekopolitsiya boshligʻining oʻrinbosari bir vaqtning oʻzida Ekologiya qoʻmitasi raisi oʻrinbosari hisoblanadi va Ekopolitsiyaning tezkor shtabiga rahbarlik qiladi; (d) Ekopolitsiyaga uning hududiy boʻlinmalarini maʼmuriy-hududiy birliklar chegaralarini hisobga olmagan holda tabiiy ekologik hududlar chegaralari doirasida tashkil etishga ruxsat etiladi. 8. Ekologiya qoʻmitasi quyidagilar yuzasidan Oʻzbekiston Respublikasi Prezidentiga muntazam ravishda axborot kiritib borsin: (a) yirik korxona va tarmoqlar tomonidan ekologiya va atrof-muhitni muhofaza qilish sohasida sodir etilgan huquqbuzarliklar, ular va ularning mansabdor shaxslariga nisbatan koʻrilgan choralar; (b) sohadagi masʼul boshqaruv va nazorat organlarining oʻz vazifalarini sifatli va oʻz vaqtida bajarishi holati; (v) davlat organlarining ekologiya va atrof-muhitni muhofaza qilish sohasidagi qonunchilik talablariga zid boʻlgan qarorlarini bekor qilish. 9. Ekologiya qoʻmitasi Adliya vazirligi hamda manfaatdor vazirlik va idoralar bilan birgalikda bir oy muddatda ekologiya va atrof-muhitni muhofaza qilish sohasidagi qonunchilikni buzganlik uchun yuridik shaxslarga moliyaviy sanksiyalarni joriy etish va ularni qoʻllashni nazarda tutuvchi qonun loyihasini ishlab chiqib, Oʻzbekiston Respublikasi Prezidenti Administratsiyasiga kiritsin. 10. Ekologiya qoʻmitasi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu Farmon talablaridan kelib chiqadigan oʻzgartirish va qoʻshimchalar toʻgʻrisida takliflar kiritsin. 11. Oʻzbekiston Respublikasi Prezidentining ayrim hujjatlariga 3-ilovaga muvofiq oʻzgartirish va qoʻshimchalar kiritilsin. 12. Farmon ijrosini nazorat qilish Oʻzbekiston Respublikasi Prezidenti Administratsiyasi rahbari S.Sh. Mirziyoyeva zimmasiga yuklansin. 1. “Chiqindidan holi hudud” umummilliy loyihasi doirasida: (a) respublikaning barcha hududlarini qamrab oladigan chiqindilarni yoqib, elektr energiya ishlab chiqarish korxonalarini qurish; (b) tibbiyot va xavfli chiqindilarni xavfsiz va toʻlaqonli utilizatsiya qilish tizimini yaratish; (v) chiqindilarni olib chiqib ketish boʻyicha yuridik shaxslar masʼuliyatini oshirish; (g) chiqindilarni toʻplash va olib chiqib ketish xizmati sifatini oshirish va aholi talablariga moslashtirish, shu jumladan, texnika va konteynerlar sonini tubdan oshirish; (d) poligonlarni rekultivatsiya qilish va ular sonini keskin kamaytirish; (j) qayta yuklash stansiyalari faoliyatini yoʻlga qoʻyish. 2. “Toza havo” umummilliy loyihasi doirasida: (a) markaziy va sanoatga ixtisoslashtirilgan tuman (shahar)larning havo sifatini yaxshilash; (b) havo sifati surunkali buzilayotgan tuman (shahar)da alohida maxsus nazorat tizimini joriy qilish; (v) sanoat korxonalari tomonidan avtomatik monitoring stansiyalari, chang-gaz tozalash uskunalari va suv tozalash inshootlarining oʻrnatilishini taʼminlash; (g) atmosfera havosining ifloslanishi kuzatuvlarining davlat tizimini rivojlantirish va modernizatsiya qilish; (d) tashlamalarning umumiy hajmini kamaytirish. 3. “Yashil makon” umummilliy loyihasiga quyidagi qoʻshimcha vazifalarni kiritish: (a) Qoraqalpogʻiston Respublikasi, viloyatlar va Toshkent shahrida qoʻshimcha ravishda jami maydoni 100 gektardan kam boʻlmagan botanika va dendrologiya bogʻlarini tashkil qilish; (b) har bir shahar va tumanda kamida 2 tadan soyali sayr koʻchalarini tashkil qilish. 4. “Eko-madaniyat” umummilliy loyihasi doirasida: (a) maktabgacha taʼlimning eng asosiy samaradorlik koʻrsatkichi sifatida bolalarda eko-odatlarni shakllantirish; (b) bolalar orasida ekologik hayot tarzini tashviqot qilish uchun eko-kontent bazasini shakllantirish (bunda multfilm, roliklar, qisqa metrajli filmlar yaratish, bloglar yuritish); (v) Ekovolontyorlar milliy tarmogʻini yaratish hamda maktablarda tashabbuskor maktab oʻquvchilarini taqdirlash maqsadida uch darajali eko-aʼlochilar koʻkrak nishonini joriy qilish; (g) Qoraqalpogʻiston Respublikasi, viloyatlar va Toshkent shahrida eko-oromgohlar tashkil qilish. Bunda eko-aʼlochilarning oromgohlarda imtiyozli ravishda dam olishini tashkillashtirish; (d) oʻquvchilar va talabalarning startap loyihalari uchun mini-grantlar ajratib borish; (j) ekologik kraudfanding faoliyatiga huquqiy maqom berish va qoʻllab-quvvatlash; (z) har bir mahallada jamoatchilik ekologiya nazoratchisi tizimini joriy qilish, bunda ular ishtirokida amalga oshirilgan maʼmuriy jarimaning oʻn foiz miqdoridagi mablagʻlarni jamoatchilik ekologiya nazoratchisini ragʻbatlantirishga yoʻnaltirish; (i) “Ekofaol”, “Yashil tadbirkor” platformalarini joriy qilish. 5. “Bio meros” umummilliy loyihasi doirasida: (a) muhofaza etiladigan tabiiy hududlarni boshqarish tizimi samaradorligini oshirish va ularning hududlarini kengaytirish; (b) kamyob va yoʻqolib ketish xavfi boʻlgan yovvoyi hayvon va oʻsimlik turlari boʻyicha alohida pitomniklar tashkil qilish hamda ularni qayta tiklash (reintroduksiya) chora-tadbirlarini amalga oshirish; (v) biologik resurslardan barqaror foydalanish, shu jumladan, biologik xilma-xillik va ekotizim xizmatlarining qiymatini iqtisodiy baholash mexanizmlarini joriy etish. 1. Daryolarning oʻzanlarini tozalashga va qirgʻoqlarini mustahkamlashga doir ishlarni amalga oshirish tartibini buzish. 2. Suv resurslarini muhofaza qilish qoidalarini buzish. 3. Daraxtlar va butalarni gʻayriqonuniy ravishda kesish, yoʻq qilish va ularni muhofaza qilish choralarini koʻrmaslik. 4. Ifloslantiruvchi moddalarni atmosfera havosiga chiqarib tashlash yoki atmosfera havosidan belgilangan talablarni buzgan holda foydalanish. 5. Qurilish maydonlarida atmosfera havosini muhofaza qilish talablariga rioya etmaslik. 6. Yoqilgʻi, moddalar, material va chiqindilarni yoqishda atmosfera havosini muhofaza qilish talablariga rioya etmaslik. 7. Chiqindilar bilan muomalada boʻlishda atrof-muhitni muhofaza qilish talablariga rioya etmaslik. 1. Oʻzbekiston Respublikasi Prezidentining 2021-yil 7-apreldagi “Kino sanʼati va sanoatini yangi bosqichga olib chiqish, sohani davlat tomonidan qoʻllab-quvvatlash tizimini yanada takomillashtirish toʻgʻrisida”gi PF-6202-son Farmoni 9-bandining“a” kichik bandi quyidagi tahrirda bayon etilsin: “a) xorijiy kinokompaniyalar uchun, agar xarajatlar summasi: 3 milliard soʻmgacha boʻlsa — 10 foiz; 3 milliard soʻmdan 5 milliard soʻmgacha boʻlsa — 15 foiz; 5 milliard soʻmdan 10 milliard soʻmgacha boʻlsa — 20 foiz; 10 milliard soʻmdan ortiq boʻlsa — 25 foiz, biroq bitta film uchun 4 milliard soʻmdan oshmagan miqdorda qoplab beriladi”. 2. Oʻzbekiston Respublikasi Prezidentining 2023-yil 25-yanvardagi “Respublika ijro etuvchi hokimiyat organlari faoliyatini samarali yoʻlga qoʻyishga doir birinchi navbatdagi tashkiliy chora-tadbirlar toʻgʻrisida”gi PF-14-son Farmonida: (a) 1-ilovada: “11. Ekologiya, atrof-muhitni muhofaza qilish va iqlim oʻzgarishi vazirligi” boʻlimi chiqarib tashlansin; quyidagi mazmundagi 39-boʻlim bilan toʻldirilsin: “39. Turizm qoʻmitasiTurizm qoʻmitasi275275shu jumladan, rais oʻrinbosarlari soni22”; “Izohlar” qismidan 5.9., 5.10. va 5.11.-kichik bandlar oʻz kuchini yoʻqotgan deb hisoblansin; (b) 2-ilovada: 11-band hamda 11.1 — 11.4-kichik bandlar oʻz kuchini yoʻqotgan deb hisoblansin; quyidagi mazmundagi 42-band bilan toʻldirilsin: “42. Turizm qoʻmitasi”; (v) 2a-ilovada: 11 — 11.4.-pozitsiyalar chiqarib tashlansin; quyidagi mazmundagi 42-pozitsiya bilan toʻldirilsin: “42.Oʻzbekiston Respublikasi Turizm qoʻmitasiTurizm qoʻmitasiKomitet po turizmu”. 3. Oʻzbekiston Respublikasi Prezidentining 2023-yil 31-maydagi “Ekologiya va atrof-muhitni muhofaza qilish sohasini transformatsiya qilish va vakolatli davlat organi faoliyatini tashkil etish chora-tadbirlari toʻgʻrisida”gi PF-81-son Farmonida: (a) 5-bandda: uchinchi xatboshi chiqarib tashlansin; toʻrtinchi xatboshidagi “70” raqami “30” raqami bilan almashtirilsin; beshinchi xatboshidagi “77” raqami “37” raqami bilan almashtirilsin; (b) 7-bandda: ikkinchi — toʻrtinchi va oltinchi xatboshilar chiqarib tashlansin; beshinchi, yettinchi — oʻninchi xatboshilar tegishincha ikkinchi — oltinchi xatboshilar deb hisoblansin. 4. Oʻzbekiston Respublikasi Prezidentining 2025-yil 24-martdagi “Chiqindilarni qayta ishlash sohasini yanada takomillashtirish hamda kompleks tizimlashtirish chora-tadbirlari toʻgʻrisida”gi PF-56-son Farmonida: (a) 4-band quyidagi mazmundagi “n” kichik band bilan toʻldirilsin: “n) Ekologiya va iqlim oʻzgarishi milliy qoʻmitasi Energetika vazirligi, Qishloq xoʻjaligi vazirligi, Iqtisodiyot va moliya vazirligi bilan birgalikda, zaruratga koʻra, Investitsiya loyihasini amalga oshirish uchun ekosanoat zonalariga tutash hududlarda havo elektr uzatish tarmoqlarini va elektr infratuzilmasi qurilmalarini qurish uchun zarur yer uchastkalarini tanlab olsin hamda ularning chegaralariga aniqlik kiritib, tegishliligi boʻyicha ommaviy servitut belgilash va yer fondi toifasini oʻzgartirish yuzasidan Qishloq xoʻjaligiga moʻljallangan va oʻrmon fondi yerlarining yer fondi toifalarini oʻzgartirish masalalarini koʻrib chiqish boʻyicha Hukumat komissiyasiga takliflarni kiritsin”; (b) 4-ilovaning 9-pozitsiyasi “I va II toifalarga mansub korxonalar” soʻzlaridan keyin “hamda Oʻzbekiston Respublikasi Prezidentining 2024-yil 4-yanvardagi “Chiqindilarni boshqarish tizimini takomillashtirish va ularning ekologik vaziyatga salbiy taʼsirini kamaytirish boʻyicha chora-tadbirlar toʻgʻrisida”gi PF-5-son Farmoniga 2a-ilovada keltirilgan chiqindilarni qayta ishlashni yoki ekologik xavfsiz tarzda utilizatsiya qilishni yoʻlga qoʻygan tadbirkorlar” soʻzlari bilan toʻldirilsin. 5. Oʻzbekiston Respublikasi Prezidentining 2025-yil 30-maydagi “Yashil makon” umummilliy loyihasi doirasida hamda oʻrmonlarni boshqarish tizimida islohotlarni izchil davom ettirish, yashil hududlarni kengaytirish chora-tadbirlari toʻgʻrisida”gi PF-90-son Farmoni 9-bandining birinchi xatboshisidagi “2025/2026” raqamlari “2026/2027” raqamlari bilan almashtirilsin. 6. Oʻzbekiston Respublikasi Prezidentining 2020-yil 17-noyabrdagi “Oʻzbekiston Respublikasi gidrometeorologiya xizmati faoliyatini yanada takomillashtirish chora-tadbirlari toʻgʻrisida”gi PQ-4896-son qarori 9-bandining oltinchi xatboshisi quyidagi tahrirda bayon etilsin: “Belgilansinki, ushbu bandda belgilangan chora-tadbirlarni amalga oshirish bilan bogʻliq, shuningdek, Gidrometeorologiya ilmiy-tadqiqot institutini saqlash, xodimlar mehnatiga haq toʻlash boʻyicha xarajatlar Davlat budjeti mablagʻlari hisobidan amalga oshiriladi”. 7. Oʻzbekiston Respublikasi Prezidentining 2023-yil 31-maydagi “Ekologiya, atrof-muhitni muhofaza qilish va iqlim oʻzgarishi vazirligi faoliyatini samarali tashkil etish chora-tadbirlari toʻgʻrisida”gi PQ-171-son qaroriga 1-ilovaning “o”, “p” va “r” kichik bandlari oʻz kuchini yoʻqotgan deb hisoblansin. 8. Oʻzbekiston Respublikasi Prezidentining 2023-yil 31-maydagi “Markaziy Osiyo atrof-muhit va iqlim oʻzgarishini oʻrganish universiteti (Green University) faoliyatini tashkil etish chora-tadbirlari toʻgʻrisida”gi PQ-174-son qarori quyidagi mazmundagi 91-band bilan toʻldirilsin: “91. Belgilansinki, Markaziy Osiyo atrof-muhit va iqlim oʻzgarishini oʻrganish universitetining xalqaro hamkorlik va aloqalar boʻlimi boshligʻi, reja-moliya boʻlimi boshligʻi, bosh auditor, bosh hisobchi lavozim maoshlari oliy taʼlim muassasasining fakultet dekani bazaviy lavozim maoshiga, boshqa boʻlim boshliqlari, markaz va direksiya rahbarlari, katta yuriskonsult, matbuot kotibi, ilmiy kengash kotibi va universitet kengashi kotibi lavozim maoshlari oliy taʼlim muassasasining fakultet dekani oʻrinbosari bazaviy lavozim maoshiga, boʻlim boshligʻi oʻrinbosarlari, bosh hisobchi oʻrinbosari, bosh energetik, bosh muhandis lavozim maoshlari oliy taʼlim muassasasining katta oʻqituvchi bazaviy lavozim maoshiga, bosh mutaxassis, bosh iqtisodchi, psixolog, oliy maʼlumotli yetakchi mutaxassis, uslubchi, ilmiy-tadqiqot ishlari boʻyicha muhandis, kabinet mudiri, buxgalter, iqtisodchi va kutubxonachi lavozim maoshlari oliy taʼlim muassasasining oʻqituvchi-stajyori bazaviy lavozim maoshiga tenglashtiriladi”. 9. Oʻzbekiston Respublikasi Prezidentining 2023-yil 27-iyuldagi “Turizm yoʻnalishidagi islohotlarni yanada jadallashtirish va sohada davlat boshqaruvi tizimini samarali tashkil qilish chora-tadbirlari toʻgʻrisida”gi PQ-238-son qarori 2-bandining “a” kichik bandi quyidagi tahrirda bayon etilsin: “a) 3 yulduzli toifa uchun 60 ta xonadan kam boʻlmagan, 4 va 5 yulduzli toifa uchun 120 ta xonadan kam boʻlmagan xonalar fondiga ega besh qavatdan past boʻlmagan mehmonxona 2026-yil 31-dekabrga qadar foydalanishga topshirilgan taqdirda, mehmonxona toifasi tasdiqlangach, investorlarning yangi mehmonxonani qurish (rekonstruksiya qilish bundan mustasno) va jihozlash hamda 2026-yil 1-yanvardan boshlab mehmonxonani qoʻshimcha bino va inshootlar qurish orqali kengaytirish yoki mavjud bino va inshootlarning ixtisoslashishini mehmonxona faoliyatiga oʻzgartirish uchun ketgan xarajatlarining bir qismini Oʻzbekiston Respublikasi Davlat budjeti mablagʻlari hisobidan quyidagi miqdorlarda qoplab berish tizimi joriy qilinsin: 3 yulduzli toifaga ega mehmonxonalardagi har bir xona uchun 40 million soʻm; 4 va 5 yulduzli toifaga ega mehmonxonalardagi har bir xona uchun 65 million soʻm. Bunda respublika boʻyicha toifali (yulduzli) mehmonxonalar mavjud boʻlmagan tuman (shahar)larda yangidan quriladigan mehmonxonalarga, mazkur xarajatlar quyidagi tartib asosida 50 foizga oshirilgan miqdorda qoplab berilishi belgilansin: dastlabki 2 ta 4 yoki 5 yulduzli toifaga ega mehmonxonalarga; dastlabki 3 ta 3 yulduzli toifaga ega mehmonxonalarga; Belgilansinki qavatlar soni bilan bogʻliq talablar YUNESKOning Umumjahon madaniy merosi roʻyxatiga kiritilgan hududlarda yoki togʻli va togʻoldi hududlarda yangi qurilgan mehmonxonalarga tatbiq etilmaydi”. 10. Oʻzbekiston Respublikasi Prezidentining 2025-yil 24-martdagi “Toshkent shahri, Toshkent va Andijon viloyatlarida qattiq maishiy chiqindilarni yoqish orqali elektr energiyasi ishlab chiqarish” investitsiya loyihasini amalga oshirish chora-tadbirlari toʻgʻrisida”gi PQ-116-son qarorining 8-bandi quyidagi mazmundagi “g” kichik band bilan toʻldirilsin: “(g) Investorga barcha soliqlar va yigʻimlar toʻlangan holda, investitsiya loyihasini moliyalashtirish doirasida quyidagi huquqlar beriladi: kredit olish, chet el valyutasida mablagʻlar olish va ulardan foydalanish (shu jumladan, chet el valyutasida kredit tushumlari) uchun chet eldagi xorijiy banklarda bank hisobvaraqlari ochish; Oʻzbekiston Respublikasidan tashqarida boʻlgan xorijiy pudrat tashkilotlari, yetkazib beruvchilar yoki xorijiy kreditorlarga toʻlovlarni Oʻzbekiston Respublikasidagi bank hisobvaraqlari orqali oʻtkazmasdan, toʻgʻridan-toʻgʻri amalga oshirish”.